Diari Oficial de la Generalitat Valenciana


Sumari del DOGV 9770, del 19-01-2024 (2024/448)

Anunci de consulta pública prèvia del projecte d'ordre de la Conselleria d'Educació, Universitats i Ocupació, per la qual s'establixen les bases reguladores de les subvencions per a la contractació de persones desocupades per entitats locals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9770

Data del DOGV
:   19-01-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/448


Data del document
:   17-01-2023

Organisme emissor
:   Conselleria d'Educació, Universitats i Ocupació

Tipus de document
:   Anunci

Descriptors 

:   * Conselleria d'Educació, Universitats i Ocupació

Anunci de consulta pública prèvia del projecte d'ordre de la Conselleria d'Educació, Universitats i Ocupació, per la qual s'establixen les bases reguladores de les subvencions per a la contractació de persones desocupades per entitats locals de la Comunitat Valenciana. [2024/448]  
En compliment de l'article 15.2 de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana, es planteja la consulta pública, abans de l'elaboració per esta conselleria de l'orde per la qual s'establixen les bases reguladores de les subvencions per a la contractació de persones desocupades per entitats locals de la Comunitat Valenciana. En atenció a la seua especial naturalesa, l'article 165 de la Llei 1/2015, de 6 de febrer, d'hisenda pública, del sector públic instrumental i de subvencions, establix que tots els tràmits seran evacuats per via d'urgència; per la qual cosa, d'acord amb l'article 14 de la Llei 4/2023 esmentada, s'establix un període de deu dies naturals comptador des de l'endemà hàbil al de la publicació d'esta consulta en el DOGV, a fi de demanar l'opinió de les persones i les organitzacions potencialment afectades, en consideració a l'impacte que puga tindre.  
En la fitxa adjunta es descriuen els problemes que es pretenen resoldre amb este projecte, les raons de la seua necessitat i l'oportunitat de la seua aprovació, els objectius que pretén i una anàlisi d'altres possibles alternatives (tant de tipus normatiu com d'una altra naturalesa) per a donar solució a la problemàtica detectada.  
Les aportacions i les opinions referides al projecte es realitzaran dins del termini indicat a través del portal de participació ciutadana de la Generalitat GVA Participa, apartat «Legislació col·laborativa», l'enllaç del qual és: Legislació col·laborativa - Consulta prèvia (gva.es).  
També podran presentar-se a través de l'adreça de correu electrònic ralczylnxteuo@hba.cd.  
  
València, 17 de gener 2023.- El director general de Labora Servei Valencià d'Ocupació o Formació: Antonio Galvañ Diez.  
  
A) PROBLEMES QUE ES PRETENEN SOLUCIONAR AMB LA INICIATIVA La baixa ocupabilitat de les persones desocupades, especialment d'aquells col·lectius que tenen major dificultat en l'accés o permanència en l'ocupació, impedix la seua integració en el mercat de treball ordinari, i és la falta d'experiència laboral un dels factors que contribuïxen a això en major grau. L'exercici d'un lloc de treball temporal en una entitat local es revela com una eina vàlida per a dotar les persones de recursos personals i experiència funcional que milloren la seua ocupabilitat i faciliten la seua incorporació al món laboral.  
B) NECESSITAT I OPORTUNITAT DE LA SEUA APROVACIÓ La Llei 3/2023, de 28 de febrer, d'ocupació, establix, com un dels objectius generals de les polítiques d'ocupació, l'atenció especialitzada de col·lectius prioritaris, i recull també, entre els eixos de les polítiques d'activació per a l'ocupació, el de les oportunitats d'ocupació, que inclou les actuacions que tenen per objecte incentivar la contractació, la creació d'ocupació o el manteniment dels llocs de treball, especialment per a aquells col·lectius que tenen major dificultat en l'accés o permanència en l'ocupació.  
La col·laboració entre Labora Servei Valencià d'Ocupació i Formació i les entitats locals, mitjançant l'impuls d'actuacions de diversa naturalesa en l'àmbit de l'ocupació, s'ha revelat al llarg dels anys com un instrument imprescindible per a dotar de cohesió les polítiques de la Generalitat de vertebració del territori, i contribuir a la dinamització de la societat i a l'arrelament poblacional.  
Per a continuar avançant en la consecució dels objectius exposats, i en nom de l'interés general, cal dotar a Labora Servei Valencià d'Ocupació i Formació d'un instrument normatiu adequat que permeta desenvolupar amb flexibilitat i plena eficàcia, en l'indicat àmbit de col·laboració, els programes específics de contractació de persones desocupades.  
C) OBJECTIUS DE LA NORMA Aprovar les bases que regularan la concessió de subvencions a les entitats locals de la Comunitat Valenciana per a la contractació de persones desocupades, a fi que milloren la seua ocupabilitat mitjançant l'adquisició d'experiència laboral.  
D) POSSIBLES SOLUCIONS ALTERNATIVES REGULADORES I NO REGULADORES En l'àmbit competencial de la Generalitat no hi ha una altra possible solució ni alternativa reguladora ni no reguladora.